  Майя Бывальцева Гербер шулдыръяськон, удмурт кылъя учебникъёсты эскерон, рок-фестиваль, «Удмурт Кенешлы» 25 ар. Иворъёсъя «Удмуртия» агентство йылпумъянъёс лэсьтэ, мар пусйымонэз но тунсыкоез вал удмуртъёслэн улоназы 2016-тӥ арын но мар сярысь ми гожтӥмы. Южтолэзь Иворъёсъя «Удмуртия» агентстволэн сайтаз удмурт бам ужаны кутскиз. Шорлыдын вераса, отын толэзяз 170–180 материалъёс пото. Удмурт бамзэ учкылонъёслэн лыдзы та дырозь 4 сюрслэсь ятырлы будӥз. Южтолэзе «Удмурт Кенеш» огазеяськонлэн тӧроезлы воштӥсьёсты бырйизы. Соос куинь кузя луизы: Владимир Байметов — дышетонэз азинтонъя институтлэн кивалтӥсез, Анжелика Михеева — Кузёбай Герд нимо элькун гимназилэн кивалтӥсез но Алексей Серебренников — «Наше Время Удмуртия» газетлэн валтӥсь редакторез. (Вань удмуртъёслэн ӧтчамзы Ижкарын 2016-тӥ арын 11–12 тулыспалэ ортчиз. Отын огазеяськонлы трое бырйизы Татьяна Ишматоваез). Озьы ик южтолэзе тодмо луизы Ашальчи Оки нимо йӧскалык премилэн выль лауреатъёсызлэн нимъёссы: «Удмурт Кенешлэн» Кияса ёросысь ёзэтэзлэн ёзчиез, Вуж Салья гуртысь нылкышноослэн «Шуд» клубзылэн кивалтӥсез Марина Морякова но «Удмурт нылкышно кенешлэн» кивалтӥсез Надежда Степанова. Оштолэзь Яндекс удмурт кылэз онлайн амалэн берыктӥсьлэсь эскерон программазэ лэзиз. Кылэз яке кылгерӟетэз 67 кылъёсысь но берен берыктыны луэ. Янгышъёс пумиськыло, но бадӟым ужлы кутскон сётэмын.  Берыктон ужпумъёсты ӝутӥзы Кун Кенешлэн юртаз ортчем котырес ӝӧк сьӧрын удмурт литератураез азинтон амалъёс сярысь вераськонын но. Люкаськемъёс озьы ик пусйизы, егит гожяъсьёслы бадӟымгес саклык висъяно шуыса.  Оштолэзе быдэс элькунын удмурт лулчеберетъя арня ортчиз. Со улсын иворъёсъя «Удмуртия» агентство удмуртъёслэсь улон-вылонзэс лыдпусъёсын возьматӥз. 2010-тӥ арын калыкез лыдъян-гожтонъя, Россиын 552 сюрс 299 удмуртъёс уло. Удмурт лулчеберетлы сӥзем ужрадъёс ортчизы ӟуч карын — Сарапулын но. Куартолэзь Туала удмурт модаез возьматӥзы финн-угор дуннелэн лулчеберетъя шоркараз Венгриын. Искасентдьёрдь гуртын — 2016-тӥ арын финн-угор дуннелэн лулчеберетъя шоркараз — удмурт лулчеберетъя нуналъёс ортчизы. Озьы ик удмуртъёс мадьяръёсты йӧскалык эктонъёсын но шудонъёсын тодматӥзы, кыстыбеен но перепечен утялтӥзы. Йӧскалык ужпумъёсъя ужан амалъёсын тодматскон понна Удмуртие Татарстанлэн Кун Кенешысьтыз депутатъёс вуылӥзы. Со улсын ортчем кенешонын вераськон мынӥз, кылсярысь, Татарстанын удмурт лулчеберетэз дышетонъя элькун ресурс центръёс кылдытон сярысь но. Инвожо Удмуртъёслэн делегацизы Финн-угор калыкъёслэн  7-тӥ дунневыл конгрессазы ветлӥз. Со Финляндиысь Лахти карын ортчиз. Конгрессын финн-угор калыкъёслэсь кылъёссэс но лулчеберетсэс утёнэн но азинтонэн, выжы калыкъёслэн но ӧжыт лыдъем калыкъёслэн эрикрадъёсынызы герӟаськем ужпумъёсты эскеризы. Нимысьтыз ивортонъёс лэсьтӥзы Удмуртиысь мынэм ӧнерчиос но. Делегацилэн ёзчиосыз пусйизы, конгресслэн пуштросэз шӧдскымон умойгес луизы шуыса. Удмуртиын нырысьсэ кылдытӥзы но поттӥзы удмурт сиён-юонъёсын  путеводитель. Отчы 30-лэсь трос удмурт сиён-юонъёс пыртэмын.  Сюмси ёросысь Пӧбъя гуртын «Гербер» йӧскалык праздник ортчиз. Отчы Удмуртиысь но Росси улосвылъёсысь делегациос вуизы. Соос пӧлын Санкт-Петербургысь, Москваысь, Марий Элысь, Ханты-Манси автоном округысь куноос. Делегациослэн кивалтӥсьёссы нимысьтыз висъям интые пичи кызъёсты но мерттӥзы. Кӧня ке ар ортчыса, отын пичи тэль луоз, со та ужрадэз тодэ вайытылоз. Герберын ӝукез одно ик вӧсяло                                                                                            Фото: Михаил Шустов © udmurt.media Трос адями люкаськылӥз Ижкарын ортчем Гербере. Вашкала йылолъёсъя Герберын одно ик ӝукез вӧсяло, Инмарез ӟеч ю-нянь сётыны куро. Ижкарын ортчытъяськись праздникын но со йылолэз ноку уг вунэто. Таяз радэ 7 сюрс адямилы ӝук пӧзьтӥзы, одӥг пырыез но ӧз кыльы! Ижкарын Гербер шулдыръяськонэ 7 сюрслэсь трос адями вуиз                                    Фото: Григорий Фомин © udmurt.media Покчи классъёслы удмурт кылъя йӧскалык учебникъёс вань кулэ эскеронъёсты ортчизы. Со кулэ вал учебникъёслы федерал инлык басьтон понна, соку соосъя дышетыны лицензия сёто.  Йошкар-Олаын егитъёслэн йӧскалык фестивалязы нырысьсэ пыриськизы Марий Элын улӥсь удмуртъёс.  Нош Москва улосвылын Йӧскалык сюанъёсъя фестивальын удмурт сюан шудӥзы. Удмуртиез фестивальын возьматӥз йӧскалыккуспо пар. Наталья Князева удмурт, вордскемын Балезино ёросын, Глазкарысь Короленко нимо пединститутысь историяя факультетэз йылпумъяз, 10 ар Москваын улэ ни. Роман Журавский — эстонец, шоркарын 20 ар улэ.   Пӧсьтолэзь 16-тӥ пӧсьтолэзе Москваын кыкетӥ ползэ ни удмурт йӧскалык «Гербер» праздник ортчиз. Шулдыръяськонъёс «Эрмитаж» садын мынӥзы. Удмуртиысь кунлэн шоркараз 300-лэсь трос адями ветлӥз: артистъёс, творчествоя коллективъёс, чеберлыко киужъёсъя усточиос, дизайнеръёс, модельеръёс, иворъёсты вӧлмытӥсь ёзэсъёсын ужасьёс. Ӧтем куноос пӧлын вал Россилэн но Москвалэн кивалтэтъёсысьтызы, Кун Думаысь, Федерал Собраниысь кивалтӥсьёс.  Москваын «Гербер» кыкетӥзэ ни ортчиз                                                                            Фото: Михаил Шустов © udmurt.media Шаркан ёросысь Зар-Вишур гуртын быдэ вуонлы сӥзем Эру шулдыръяськон ортчиз. Шаркан ёросысь ик кӧня ке гуртъёсын финн-угор сиён-юонъёсъя куинетӥез калыккуспо «Быг-быг» фестиваль ортчиз. Соку ик Быгыын удмурт сиён-юонъёслы сӥзем нырысетӥез интерактивной музей-юрт усьтӥськиз.  Сарапул ёросысь Сигаево черкогуртын 25-тӥосыз спортъя элькун гурт шудонъёс мынӥзы. Отчы вань 25 ёросъёслэн командаоссы пыриськизы. 23-тӥ ползэ вормиз Дэри ёрослэн командаез. Вожвылъяськонъёс 16 амалъёсын мынӥзы                                                                         Фото: Михаил Шустов © udmurt.media Гудырикошкон Выль емышъёслы сӥзем удмурт йӧскалык шулдыръяськон ортчиз Ижкарысь Кызьпу арамаын. «Выль» празднике туэ тужгес трос адями люкаськиз — 1 сюрс 500 пала.  Удмуртиысь, Башкортостанысь, Татарстанысь, Марий Элысь, Пермь шаерысь 130 нылъёс но пиос «Шундыкар» лагере пыриськизы. Соос пӧртэм ӧръёсъя тодонлыкъёссэс муромытӥзы, быгатонлыкъёссэс волятӥзы, выль эшъёс шедьтӥзы, озьы ик спектакль пуктӥзы, кырӟанлы клип дасязы, крезьгуро инструментъёс лэсьтӥзы.  Удмурт йӧскалык сиён — пельнянь — сиён-юонъя калыккуспо фестивальлэсь дипломзэ басьтӥз. Ужрад ортчиз Ярославльын. Тросэз улосвылъёс сиён-юон туризмъя программаоссэс возьматӥзы, но Удмуртиын со ӧвӧл на. Лулчеберетъя но туризмъя министерстволэн ыстэм муртъёсыз верамъя, удысэтлы матысь дыре сыӵе учкетэз дасяны кулэ, угось чотамын - туристъёс 30 процент палазэ коньдонзэс ӵапак сиён-юонлы быдто. Дэбесын пу скульптурая калыккуспо фестиваль радъяськиз. Удмуртилэн пӧртэм ёросъёсысьтыз, Россилэн улосвылъёсысьтыз, озьы ик Белоруссиысь но Даниысь усточиос черкогуртын пу скульптурая парк кылдытӥзы.  Усточиос 16 композициос кылдытӥзы                                                                                 Фото: Михаил Шустов © udmurt.media Гудыркишконэ йылпумъямын вал Яндексын удмурт кылэз онлайн амалэн берыктонлы «эталон текст». Берыктӥсь ӟечлыко мед ужалоз шуыса, текстъёсын базаез ялан тырмытыны кулэ. Удмуртиысь йӧскалык политикая министерство юрттэм улсын егит удмурт кырӟасьёслэн клипъёссы потыны кутскизы. Гудырикошкон пумозь витез дась вал.  5 сюрс пала адями вуылӥз гурт лулчеберетъя нырысетӥяз «Гурт-fest» калыккуспо фестивале. Шор ёросъёсын улӥсь удмуртъёсын тодматӥзы Дэри ёросысь Пероггурт но Шудья гурт, лымшор удмуртъёсын — Кияса ёросысь Салья гурт, уйпал удмуртъёсын — Глаз ёросысь Золотари гурт. Ужрадын пӧртэм мастер-классъёсы пыриськыны, творчествоя коллективъёсты учкыны, сиён-юонъёсты веръяны но мода возьматонэз учкыны луиз.  Мылкыд карисьёс куиужъёслы дышетскизы                                                                     Фото: Григорий Фомин © udmurt.media Дэбес ёросысь Тыловай черкогуртын нырысетӥ профессиональной удмурт крезьгурчилы Геннадий Корепанов-Камскийлы сӥзем «Певец земли удмуртской» нимам крезьгуро фестиваль ортчиз. Творчествоя коллективъёс сяна, ужрадэ кибашлыос, музейёсын ужасьёс, суредасьёс пыриськизы.  Удмурт кылъя электрон учебникъёс Россиын устоосыз пӧлы шедизы. Куарусён Удмуртиысь кырӟась Артемий Лем (Гаврилов) Москваын «Россилэн зарни куараез» конкурсын 1-тӥ степенё лауреат луиз. Со 11 балл пӧлысь 10-сэ люказ.  Удмуртъёслэсь сям-йылолъёссэ возьматӥсь «Быдӟым куала» усьтӥськиз «Лудорвай» музей-заповедникын. Куалаез вӧсязы Агрыз ёросысь Варклед-Бодья гуртын улӥсьёс, выль юртэз отысь куалаез адӟыса пуктӥзы. Отын йылолъёс уз ортчытӥське. Юртэз пуктӥзы туристъёслы возьматон понна.  Озьы ик «Лудорвайын» удмурт мифтодосъя нылпиослы шудон инты усьтӥзы. Отысь мифологиысь пӧйшуръёсты, выжыкылъёсысь пиналъёсын яратоно персонажъёсты, паймымон ӟечыретъёсты, луо шурез но трос мукетсэ адӟыны луэ.  Удмурт егитъёслэн мерлыко «Шунды» огазеяськонзылы выль кивалтӥсе бырйизы Алина Черноваез. «Мар али умой ужа, ми сое азьланьтом одно ик. Со сяна, тыршомы егитъёс понна тросгес ӵектосъёс гожъяны», — вераз выль кивалтӥсь.  Удмуртиын финн-угор лулчеберетлы сӥзем «Палэзян» фестиваль ортчиз. Отчы пыриськизы егит крезьгурасьёс, тодосчиос, гожъясьёс, суредасьёс но туспуктӥсьёс.  Иворъёсъя «Удмуртия» агентство Карелиын финн-угор журналистъёслэн калыккуспо форумазы пыриськиз. Петрозаводске пӧртэм улосвылъёсысь 100 пала журналистъёс люкаськылӥзы. Вераськон мынӥз иворъёсты вӧлмытӥсь йӧскалык ёзэсъёслэн ужамзы, соослэн аспӧртэмлыксы, азинскыны луонлыкъёссы сярысь. Журналистъёс Карел кыллэн юртаз                                                                                                             Фото: Майя Бывальцева © udmurt.media Коньывуон Куинь удмурт гожъясьёс Удмуртиысь кивалтэтлэн литературая премиезлэн лауреатъёсыз луизы. Со - Вячеслав Ар-Серги, Владимир Михайлов но Ульфат Бадретдинов.  22-тӥ коньывуонэ Ижкарын «Элькуновидение 2016» вожвылъяськонлэн кыкетӥ люкетэз ортчиз. Концерт дыръя дунъясьёслэн куараоссыя азьпала потӥз Можга ёросысь Мария Гроздова «Кизилиед» кырӟанэн. Ижкарын Калыкъёслэн эшъяськон юртазы «Выжы-выжы-выжыкыл» элькун фестиваль-конкурслэн йылпумъян люкетэз ортчиз. Отчы Ижкарысь, Воткаысь, Глазовысь но Можгаысь 7 нылпи садъёсысь коллективъёс пыриськизы. Нош оглом 40 нылпи садъёсын вожвылъяськон мынӥз.  Санкт-Петербургын удмурт кылэз дышетонъя дунтэк курсъёс кутскизы. Мылкыд карисьёс 10 кузя люкаськизы.  Ladi Sveti кырӟасьлэн нырысетӥ крезьгуро клипез потӥз. Со Светлана Ручкиналэн нимаз ӵектосэз. Шуркынмон Ӟуч православи черкысь вӧсьчи, Библиез удмурт кылэ берыктӥсь Михаил Атаманов Удмуртилэн дано кунмуртэз луиз. «Удмурт дунне» газетын ужасьёс Удмурт Элькунлэсь литература, искусство но дышетон удысъя кун премизэ басьтӥзы. Элькунысь азинлыко ужасьёсты Удмуртилэн кунлык нуналаз, 4-тӥ шуркынмонэ, пусйизы.  4-тӥ шуркынмонэ удмурт кырӟанъя «Элькуновидение 2016» улосвылкуспо вожвылъяськонлэн йылпумъян люкетэз ортчиз. Вормиз Пичи Пурга ёросысь «Аня» кырӟан.  Библилэсь канонэн юнматымтэ книгаоссэ удмурт кылэ берыктэм бичетэн тодматон ортчиз Ижкарын. Берыктон ужен выриз кылосбур тодосъя доктор, профессор, протодиакон Михаил Атаманов.  Удмуртиысь йӧскалык театрлэн «Чупчи крезь» спектаклез финн-угор калыкъёслэн театръёссылэн ХI калыккуспо фестивалязы «Йӧскалык наследие» номинациын вормиз. Отын кык удмурт выжыосты — Ваткаосты но Калмезъёсты огазеяны тыршон возьматэмын.  Дэбес ёрос удмурт лулчеберетъя «Даур гур» элькун фестиваль-вожвыляськонын вормиз но валтӥсь кузьымзэ — 100 сюрс манет басьтӥз.  Ижкарын кыкетӥз Goore Fest финн-угоррок-фестиваль ортчиз. Удмурт группаос сяна, отчы Карелилэн шоркарысьтыз Петрозаводскысь вепсъёслэн Noid группазы пыриськиз.  Сцена вылын Peace Pu группа             Фото: Григорий Фомин © udmurt.media Егит удмурт режиссёр Денис Корнилов учкисьёссэ «Анай» выль фильменыз тодматӥз. Сое Кияса ёросысь Уддяди гуртын пуктӥзы.  Великий Новгородын кылъёсъя V фестивальын удмурт кылэн тодматӥзы. Удмуртия, удмуртъёс но удмурт кыл сярысь вераз Дэбес ёросысь Зар-Медло гуртын вордскем Богдан Владыкин, али со Санкт-ПетербургысьА. С. Пушкин нимо Ленинград кун университетын дышетске.  Удмурт нылпиослы «Чибори» мобильной ватсэт кылдытӥзы Удмуртиын. Со пыр буёлъёсты, гурт пудо-животъёсты дышетыны, пиналъёсын ӵош пичи веросъёс кылдытыны луэ.  Финляндиысь Сиппола карын Удмуртилэн ивортодэтъя но лулчеберетъя центрез усьтӥськиз. Отчы Ижкарысь Первомай но Ленин ёросъёсысь фольклоръя кык удмурт коллективъёс вуылӥзы ни. Толсур «Вань удмуртъёслэн «Удмурт Кенеш» улосвылкуспо мер огазеяськонзы 25 ар тырмонзэ пусйиз. Сӥё-дано ужрадэ 400 пала адями люкаськиз. Иворъёсъя «Удмуртия» агентство ужрадысь меӵак возьматон нуиз.  Нялтас вераса, агентстволэн сайтэз ужаны кутскем дырысен 1-тӥ толсуре 1 ар тырмиз. Вотэс бамлэн 11 толэзь ужамез ӵоже лыдӟисьёслэн лыдзы 14 поллы йылӥз.  «Пичи Чеберайёс но Батыръёс» V элькун нылпи фестивальлэн йылпумъян люкетэз Ижкарын Калыкъёслэн эшъяськон юртазы ортчиз. Отчы Удмуртиысь ёросъёсын но каръёсын ортчем вожвылъяськонъёсын вормись нылъёс но пиос люкаськизы.  Нылпиос быгатонлыкъёссэс возьмато                                                                               Фото: Григорий Фомин © udmurt.media Удмуртие нырысьсэ вуылӥзы Байкалысь Дед Мороз но Вятские Поляныысь Девица-Метелица. Шарканын «Выжыкылысь геройёс Тол Бабайлэн шаераз» фестиваль ортчиз.  Нош ачиз Тол Бабай но Лымы ныл Москвае, «Поле чудес» программае ветлӥзы. Нырысетӥ каналын соосты 30-тӥ толсуре возьматозы.  «Шудком» удмурт визьбур клублэн нырысетӥ сезонэз йылпумъяськиз. Вормисе потӥз Ижкарысь «Валамон-Паримон» команда.  Тодмо луизы Эрик Батуев но Кузебай Герд нимо йӧскалык премиослэн лауреатъёссы. Журналистъёслэн Эрик Батуев нимо премиенызы пусйизы Светлана Белыхез, Светлана Пикулеваез, Елена Миннигараеваез. Кузебай Герд премиез басьтозы Вячеслав Кудрявцев, Василий но Татьяна Москвинъёс но Арво Валтон.   Тегъёс: Мерлык Лулчеберет Удмуртия удмуртъёс праздникъёс  